- જાન્યુઆરીથી માર્ચ સુધીના ગાળા માટે જાહેર કરાયેલા દર - એનએસસી, પીપીએફ, કેવીપી, સુકન્યા સમૃદ્ધિ યોજનાનું વ્યાજ ઘટયું - સિનિયર સિટિઝન સેવિંગ્સ સ્કીમમાં ૮.૩ ટકા વ્યાજ યથાવત - સરકારની આ જાહેરાત પછી બેંકો પણ પોતાની એફડીના વ્યાજ દરોમાં ઘટાડો કરશે (પીટીઆઇ) નવી દિલ્હી, તા. ૨૭ ડિસેમ્બર 2017, બુધવાર સરકારે નાની બચત યોજનાઓના વ્યાજ દરોમાં ફરી એક વખત ઘટાડો કર્યો છે. સરકારે આજે જાન્યુઆરીથી માર્ચ સુધીના ગાળા માટે બચત યોજનાના વ્યાજ દરો જાહેર કર્યા છે. જે મુજબ નેશનલ સેવિંગ્સ સ્કીમ(એનએસસી), પબ્લિક પ્રોવિડન્ટ ફંડ(પીપીએફ), કિસાન વિકાસ પત્ર(કેવીપી) અને સુકન્યા સમૃદ્ધિ યોજનાના વ્યાજ દરોમાં ૦.૨૦ ટકાનો ઘટાડો થયો છે. જો કે પાંચ વર્ષની સિનિયર સિટિઝન સેવિંગ્સ સ્કીમનો વ્યાજ દર ૮.૩ ટકા યથાવત રાખવામાં આવ્યો છે. આ યોજના હેઠળ વરિષ્ઠ નાગરિકોને દર ત્રણ મહિને વ્યાજ ચૂકવવામાં આવે છે. બેંકોના બચત ખાતામાં જમા રકમ પર મળતા ૪ ટકા વ્યાજમાં કોઇ ઘટાડો કરવામાં આવ્યો નથી. ગયા વર્ષે એપ્રિલથી દર ત્રણ મહિને નાની બચત યોજનાઓના વ્યાજ દરની સમીક્ષા કરવામાં આવે છે. આજે કરાયેલા ફેરફાર મુજબ પીપીએફ અને એનએસસીમાં હવે ૭.૬ ટકા જ્યારે કેવીપીમાં ૭.૩ ટકા વ્યાજ મળશે. સુકન્યા સમૃદ્ધિ યોજનામાં હવે ૮.૩ ટકાની બદલે ૮.૧ ટકા વ્યાજ મળશે. ેએકથી પાંચ વર્ષની ટર્મ ડિપોઝીટના વ્યાજ દર પણ ઘટાડી ૬.૬ ટકાથી લઇને ૭.૪ ટકા રાખવામાં આવ્યા છે.